煮土行
王钟灵 (Ming)
董泽之浸汇为川，弥望斥卤不可田。匝地居民数百户，谋生谁敢听自然。哀哉惮人不惜力，各辟町畦成陌阡。辘轳转落三更月，激高就下掘井泉。南风薰兮地气作，圹野会增灶底烟。非硝非盐煮作卤，瓮片擎出色色鲜。肩挑牛运亦日利，龟手茧足只自怜。阴风怒号鬼火起，畚帚交加夜不眠。农隙作苦无暇晷，多少晨昏起看天。猾胥祗取充赋额，忍使不毛也税钱。从此小人无馀利，剜却心头医眼前。